SKRIFTLIG FORESPØRGSEL E-0366/02

af Marco Cappato (NI) til Kommissionen

(14. februar 2002)

Om: Sagen omkring Evo Morales Ayma, der er medlem af den bolivianske Kongres

De seneste års politik i Bolivia med henblik på at udrydde kokadyrkningen har forårsaget voldsomme episoder, hvor over 40 personer, deriblandt kvinder og børn, har mistet livet. Intet medlem af ordensmagten er nogensinde blevet dømt for disse forhold.

Efter de voldsomme demonstrationer den 17. og 18. januar 2002 i den bolivianske by Cochabamba blev Evo Morales Ayma, der er medlem af den bolivianske Kongres, frataget sin parlamentariske immunitet, idet han blev udråbt til moralsk ophavsmand til de voldelige handlinger, kokabønderne har begået.

Evo Morales Ayma, der er koordinator for organisationen Six federations of coca growing peasants, indledte straks en sultestrejke med krav om tilbagekaldelse af regeringens dekret om forbud mod salg af kokablade, også til lovlige formål.

Har Kommissionen på denne baggrund taget skridt til at anmode ambassadøren for republikken Bolivia om at gøre rede for situationen? I benægtende fald hvorfor? Hvilke svar fik den i bekræftende fald?

Mener Kommissionen ikke, at det er absolut presserende i allerhøjeste grad at tage hensyn til konsekvenserne af den vold mod befolkningen, som disse udryddelsesprogrammer udløser?

Mener Kommissionen ikke, at det er nødvendigt at foretage en analyse af de af dens alternative udviklingsprogrammer, der vedrører republikken Bolivia, med det formål at vurdere deres effektivitet og virkning for eventuelt at afbryde dem?

Svar afgivet på Kommissionens vegne af Christopher Patten

(22. marts 2002)

Den 22. januar 2002 fandt der et møde sted mellem lederne af de diplomatiske missioner der er akkrediteret Bolivia, og landets udenrigsminister, hvor denne forelagde den bolivianske regerings standpunkt til de begivenheder der resulterede i at tre koka-dyrkere og fire soldater døde i Sacaba i nærheden af provinshovedstaden Cochabamba (ikke i den koka-dyrkende Chapare-region). Parlamentet og domstolene arbejder på at fratage Evo Morales hans parlamentariske status og immunitet på grundlag af den herfor gældende lovgivning.

Kommissionens principielle holdning til kokadyrkningsproblemet i Bolivia er at søge at fremme en alternativ udvikling, idet man iværksætter foranstaltninger der kan bøde på de samfundsøkonomiske følger af bestræbelserne på at udrydde kokadyrkningen. Fællesskabets programmer er i overensstemmelse med regeringens politik, men Fællesskabet er ikke involveret i udryddelsesarbejdet og har ikke gjort støtten betinget af overholdelsen af bestemte tidsplaner for kokadyrkningens udryddelse. Kommissionen tilstræber en forbedring af forholdene for befolkningen i kokadyrkningsområderne og i zoner med afvandring, idet man tilstræber en bæredygtig udvikling i disse områder. Af denne grund mener Kommissionen ikke at det vil være formålstjenligt at overveje at suspendere programmerne for alternativ udvikling, idet formålet med disse er at gavne befolkningen i kokadyrkningsområderne.

Kommissionen følger en tostrenget politik, idet den støtter både alternativ udvikling og forebyggelse af afvandring fra økonomisk vanskeligt stillede områder til kokadyrkningsregionerne.

Der er iværksat følgende programmer:

- Praedac (Programa de Apoyo a la Estrategia de Desarrollo Alternativo en el Chapare), dvs. alternativ udvikling i den største kokadyrkningsregion Chapare (Cochabamba-distriktet), 19 mio. EUR

- økonomisk udvikling i fattige bjergdale med henblik på at imødegå afvandring til kokadyrkningsregionerne, 11 mio. EUR.

Der foretages regelmæssige evalueringer af Fællesskabets programmer. Man er for tiden i gang med en midtvejsgennemgang af Fællesskabets Praedac-program.